## L’Hospital Clínic acull el curs internacional d’oncologia mèdica per a estudiants de medicina organitzat per la Societat Europea d’Oncologia

*** Del 25 al 29 de juliol, València ha sigut la seu de l’ESMO Course on Medical Oncology for Medical Students
* Es tracta d’una formació intensiva dirigida a estudiants de quart i quint curs de medicina de tota Europa**

L’Hospital Clínic Universitari de València ha acollit durant quatre dies un prestigiós curs organitzat per l’European Society for Medical Oncology (ESMO), en col·laboració amb l’ESMO Young Oncologists Committee. L’esdeveniment ha reunit 95 estudiants de medicina, de més de 40 països diferents, seleccionats per la seua excel·lència acadèmica i motivació per a explorar esta especialitat mèdica en auge.

El curs ha estat codirigit pels doctors Andrés Cervantes, cap de servici d’Oncologia Mèdica de l’Hospital Clínic de València i director científic de l’Institut d’Investigació INCLIVA i Rodrigo Sánchez-Bayona, metge especialista en Oncologia Mèdica de l’Hospital 12 de Octubre de Madrid i ha comptat amb un claustre internacional de 14 experts procedents de centres de referència en oncologia de països com Itàlia, el Regne Unit, Espanya, França, Suècia i Suïssa.

“L’oncologia és una disciplina diversa i en constant evolució, que requerix un compromís d’aprenentatge continu. L’objectiu d’este curs ha sigut atraure estudiants brillants i compromesos i motivar-los a triar l’oncologia mèdica com a carrera professional, en benefici últim dels pacients amb càncer”, ha destacat Andrés Cervantes, cap de servici d’Oncologia Mèdica de l’Hospital Clínic de València.

“Durant els quatre dies, s’ha oferit una formació amb enfocament pràctic i interactiu que, entre altres, ha inclòs conferències magistrals sobre els principis bàsics de l’oncologia mèdica, discussió de casos clínics reals en tallers multidisciplinaris i un repàs als principals tipus de càncer: mama, pulmó, gastrointestinal, ovari i pròstata, etc.” ha afegit.

**Una experiència intensiva en oncologia per a futurs especialistes**

La trobada ha oferit als estudiants una oportunitat única d’aprendre directament d’experts en oncologia mèdica i connectar amb altres estudiants amb interessos similars. Més enllà del contingut acadèmic, el curs ha permés que els estudiants connecten amb experts internacionals en oncologia, coneguen els últims avanços en tractaments, intercanvien experiències amb companys d’altres països i obtinguen una visió realista i motivadora de la pràctica clínica en oncologia.

Al final de la formació, es realitzarà un examen final tipus test. L’estudiant amb la millor puntuació rebrà el Best Student Award, que inclou una beca per a assistir al Congrés ESMO 2025 i participar en el ‘Poster Walk’ per a estudiants.

Fecha: 29/07/2025